《题八马图》
宋代·范浚

何年画工搦毛锥，貌此八马姿权奇。青丝络头十二蹄，调柔意态行愉怡。

五马放浪无维羁，或龁或望仍回嘶。一牧牵鞚一牧骑，制度彷佛唐巾衣。

不知此马生何时，昔周穆王远游嬉。驾跨八骏驱东西，高升昆崙蹑瑶池。

骝騄骥义劳飞驰，日走万里无停騑。兴元唐家危累棋，百弮仅脱朱泚围。

黄屋进狩怀光追，八马入谷七马疲。筋挛肉绽行人悲，两者资世皆颠羸。

虚名何有千载垂，空得传记流歌诗。未如此马闲犹夷，牧坰不受鞭筴威。

不踣险远安无危，泉甘草荐足自肥。安用号骏称云骓，嗟哉画意谁能知。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。